SL Uradni list Evropske unije C 356/1

SPOROČILO KOMISIJE

o zaključitvi postopka za sprejetje omejitev za kadmij v barvah za umetniško slikarstvo v skladu z Uredbo (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH)

(Besedilo velja za EGP)

(2015/C 356/01)

1. UVOD

Švedska je 17. decembra 2013 v skladu s členom 69(4) Uredbe (ES) št. 1907/2006 (1) (REACH) Evropski agenciji za kemikalije (ECHA) poslala dokumentacijo iz Priloge XV, v kateri je predlagala prepoved dajanja na trg v EU kadmija in njegovih spojin za uporabo v barvah za umetniško slikarstvo (harmonizirani carinski zakonik [3213]) in pigmentih, ki se uporabljajo v barvah za umetniško slikarstvo (harmonizirani carinski zakonik ([3212]), ter prepoved uporabe teh barv in pigmentov.

Namen predloga je bil zmanjšati tveganje za zdravje ljudi zaradi prehranske izpostavljenosti kadmiju, zlasti tveganje, ki nastane zaradi uživanja poljščin za prehrano, ki se gojijo na tleh, obdelanih z blatom iz čistilnih naprav, ki vsebuje kadmij. Švedsko je skrbelo, da se barve za umetniško slikarstvo, ki vsebujejo kadmij, sproščajo v odpadne vode pri običajni uporabi in postopkih čiščenja čopičev ter posod in da po obdelavi v komunalnih čistilnih napravah kadmijevi pigmenti večinoma končajo v blatu iz čistilnih naprav, katerega del se uporablja v kmetijstvu za zagotavljanje hranil za rastline. Švedska je menila, da se kadmijeve spojine sčasoma lahko raztopijo v tleh in jih lahko absorbirajo kmetijske rastline, kar povzroča izpostavljenost ljudi prek hrane.

Odbor za oceno tveganja (RAC) Evropske agencije za kemikalije je 26. novembra 2014 sprejel mnenje (2) o predlagani omejitvi v skladu s členom 70 uredbe REACH, v katerem je sklenil, da je prispevek umetniških barv pri vnosu kadmija v tla in s tem v kmetijske rastline (prek verige, ki vključuje izpust v odpadno vodo, prehajanje v blato iz čistilnih naprav, ki se uporablja v kmetijstvu, ter prehajanje iz tal v kmetijske rastline) zanemarljiv v primerjavi s prispevki drugih virov. Odbor za oceno tveganja je zato sklenil, da je tveganje za zdravje ljudi, povezano z izpusti kadmija v odpadne vode zaradi uporabe kadmija in njegovih spojin v barvah za umetniško slikarstvo, zanemarljivo.

Odbor za socialno-ekonomsko analizo (SEAC) Evropske agencije za kemikalije je 9. marca 2015 sprejel mnenje (3) o predlagani omejitvi v skladu s členom 71 uredbe REACH, v katerem je sklenil, da glede na zanemarljivo tveganje, ki ga je ugotovil Odbor za oceno tveganja, socialno-ekonomski stroški predlagane omejitve niso sorazmerni z njenimi socialno-ekonomskimi koristmi.

ECHA je 9. aprila 2015 v skladu s členom 72 uredbe REACH Komisiji predložila mnenji Odbora za oceno tveganja in Odbora za socialno-ekonomsko analizo.

2. GLAVNE PRVINE, KI JIH JE KOMISIJA UPOŠTEVALA PRI OCENJEVANJU

Člen 73(1) uredbe REACH določa, da Komisija pripravi osnutek spremembe k Prilogi XVII v treh mesecih po prejemu mnenja Odbora za socialno-ekonomsko analizo, če iz proizvodnje snovi, njene uporabe ali dajanja v promet izhaja nesprejemljivo tveganje za zdravje ljudi ali okolje, ki ga je treba obravnavati na ravni celotne Unije.

Komisija mora zato preveriti, ali so glede na mnenji, ki jih je predložila ECHA, v zvezi s predlagano omejitvijo izpolnjeni pogoji, določeni v členu 68 uredbe REACH in na katere se sklicuje člen 73(1).

Iz mnenj obeh odborov ECHA je razvidno, da prvi od teh pogojev ni izpolnjen. Zlasti Odbor za oceno tveganja je sklenil, da prisotnost kadmija in njegovih spojin v barvah za umetniško slikarstvo sama ne povzroča nesprejemljivega tveganja za zdravje ljudi, kot je menil vlagatelj dokumentacije iz Priloge XV.

Komisija ugotavlja, da je Odbor za oceno tveganja potrdil ugotovitev Evropske agencije za varnost hrane (EFSA) leta 2012, da „bi prehranska izpostavljenost [kadmiju] otrok v povprečju in odraslih pri 95. percentilu lahko presegla orientacijske vrednosti na podlagi zdravstvenih razlogov“. Vendar je Odbor za oceno tveganja menil, da zelo majhen učinek predlagane omejitve za zdravje glede pogostosti zlomov kosti in raka dojk malo ali pa sploh ne vpliva na ta sklep in s tem na obravnavanje pomislekov glede prehranske izpostavljenosti kadmiju, kot je poudarila EFSA.

Komisija nadalje ugotavlja, da je Odbor za oceno tveganja sprejel domnevo Švedske (na katero ni bilo pripomb na javnem posvetovanju), da bo pri uporabi 5 % barv izpuščenih v odpadne vode, večinoma pri čiščenju uporabljenih čopičev v koritu, kot podlago za predlagano omejitev, pri tem pa opaža, da to ni bila zanesljiva številka in je znatno prispevala k negotovosti ocene, saj niso bile upoštevane zelo različne vsebnosti kadmija v različnih vrstah barv za umetniško slikarstvo (npr. barvah na oljni osnovi, akrilnih barvah, barvah na vodni osnovi, gvaših).

Po navedbah Odbora za oceno tveganja blato iz čistilnih naprav, pridobljeno v EU, skupno vsebuje 16,5 tone kadmija vsako leto, približno 45 % od tega (7,4 tone) se nanese na kmetijske površine. Na podlagi 5-odstotnega faktorja izpusta je bilo ocenjeno, da se v odpadne vode v EU vsako leto sprosti 0,32 tone kadmija, ki izhaja iz barv za umetniško slikarstvo, od tega pa večina (0,25 tone na leto) konča v blatu iz komunalnih čistilnih naprav. Torej se 0,11 tone (45 % od 0,25 tone) kadmija iz barv za umetniško slikarstvo nanese na kmetijska zemljišča. To predstavlja 1,5 % celotne količine kadmija v blatu iz čistilnih naprav, proizvedenem v EU, ki se nanese na kmetijska zemljišča.

Na podlagi teh opažanj je Odbor za oceno tveganja sklenil, da je celotni prispevek kadmija iz barv za umetniško slikarstvo v tleh in s tem v kmetijskih rastlinah zanemarljiv (manj kot 0,1 %) v primerjavi z deleži iz drugih virov (več kot 100 ton/leto), kot so gnoj, mineralna gnojila in usedline iz zraka.

Odbor za socialno-ekonomsko analizo je sicer priznal, da celo majhno zmanjšanje izpostavljenosti kadmiju iz katerega koli vira kjer koli v prehranski verigi lahko zmanjša vpliv na zdravje, vendar je menil, da se zdi, da imajo ob upoštevanju negotovosti majhna zmanjšanja, ki jih je mogoče pričakovati zaradi predlagane omejitve, zlasti v navedenem obdobju 150 let, statistično zelo majhen vpliv (zlasti na javno zdravje) in so zato sorazmernost in merljive koristi predlagane omejitve sporne.

Poleg tega se je Odbor za socialno-ekonomsko analizo seznanil z ugotovitvami Odbora za oceno tveganja, da predlagana omejitev ni upravičena za obravnavo ugotovljenega zanemarljivega tveganja v smislu učinkovitosti pri zmanjševanju tveganja.

Na podlagi ocene Odbora za oceno tveganja Komisija meni, da zanemarljivo tveganje, ki ga je opredelil odbor, ni „nesprejemljivo tveganje“ v smislu člena 68(1) uredbe REACH in ga zato ni treba obravnavati.

3. SKLEPNE UGOTOVITVE

Komisija ugotavlja, da zaradi posredne izpostavljenosti prek okolja z izpustom kadmija v odpadne vode in uporabo blata iz čistilnih naprav na kmetijskih zemljiščih prisotnost kadmija v barvah za umetniško slikarstvo ne predstavlja nesprejemljivega tveganja za zdravje ljudi, zaradi katerega bi bilo treba omejiti dajanje na trg kadmija ali njegovih spojin za uporabo v barvah za umetniško slikarstvo ali omejiti uporabo barv za umetniško slikarstvo, ki vsebujejo kadmij ali njegove spojine.

Komisija meni, da pogoji iz člena 68 in člena 73(1) uredbe REACH niso izpolnjeni, zato ne bo pripravila osnutka sprememb k Prilogi XVII, o katerih se odloča v skladu s členom 73(2) uredbe REACH. Zato se postopek za omejitev, ki ga je sprožila Švedska, zaključi.

Ker naslov VIII uredbe REACH usklajuje pogoje za proizvodnjo, uporabo in dajanje v promet kemičnih snovi, države članice ne smejo ohraniti ali uvesti ukrepov, enakovrednih tistim, ki so bili preučeni v okviru postopka za omejitev na podlagi navedenega naslova in na koncu niso privedli do sprejetja novih omejitev ali sprememb obstoječe omejitve iz člena 73(2) uredbe REACH, razen če obstajajo novi dokazi, ki bi zahtevali novo oceno.

(1) Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).

(2) http://echa.europa.eu/previous-consultations-on-restriction-proposals/-/substance-rev/1907/term.

(3) http://echa.europa.eu/previous-consultations-on-restriction-proposals/-/substance-rev/1907/term.